У наступању кроз Срем, јединице Шесте личке дивизије учествовале су у ослобођењу више села, а након што су почетком новембра 1944. у борбама на Сремском фронту претрпеле тешке губитке, дивизија је крајем истог месеца била повучена у Београд, ради попуне, одмора, обуке и сређивања јединица. Тада је извршено пренаоружавање оружјем добијеним из Совјетског Савеза. У децембру 1944. у оквиру дивизије била је формирана Артиљеријска бригада, јачине три дивизиона. Такође, поред ове бригаде, Шеста личка дивизија је у свом саставу имала и два самостална дивизиона. Почетком децембра, у састав дивизије је ушао партизански батаљон "Јане Сандански", који је укључен у Прву личку бригаду, као њен Пети батаљон. Након што су њене бригаде попуњене великим бројем нових бораца из Србије, Шеста личка дивизија је нарасла на око 16.000 људи.